Predkladacia správa

Ministerstvo zdravotníctva Slovenskej republiky predkladá návrh opatrenia, ktorým sa mení a dopĺňa opatrenie Ministerstva zdravotníctva Slovenskej republiky č. 07045/2003 z 30. decembra 2003, ktorým sa ustanovuje rozsah regulácie cien v oblasti zdravotníctva v znení neskorších predpisov (ďalej len „návrh opatrenia“) ako iniciatívny materiál.

Navrhované úpravy opatrenia sa predkladajú v nadväznosti na zvýšené vstupné ekonomicky oprávnené náklady ambulancií záchrannej zdravotnej služby, hospicov, mobilných hospicov, domov ošetrovateľskej starostlivosti, agentúr domácej ošetrovateľskej starostlivosti a zariadení sociálnej pomoci týkajúce sa zmeny vstupov z ustanovenia novej minimálnej mzdy podľa zákona č. 663/2007 Z. z. o minimálnej mzde v znení neskorších predpisov, nadväzujúce zmeny vyplývajúce zo zákona č. 311/2001 Z. z. Zákonník práce v znení neskorších predpisov, zmeny týkajúce sa ustanovení o odmeňovaní niektorých zdravotníckych pracovníkov (§ 80a až 80b) podľa zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, ktorými dochádza v roku 2027 k úprave minimálnych mzdových nárokov zamestnanca a k úprave základnej zložky mzdy zdravotníckeho pracovníka; čím dôjde u poskytovateľov zdravotnej starostlivosti a zariadení sociálnej pomoci k zvýšeniu osobných nákladov. Ide o subjekty, ktoré poskytujú neodkladnú zdravotnú starostlivosť a ošetrovateľskú starostlivosť prevažne v nepretržitej prevádzke. 

Cieľom navrhovaného opatrenia je upraviť výšku regulovaných cien pre uvedené ambulancie a zariadenia z prostriedkov verejného zdravotného poistenia za poskytovanie zdravotnej a ošetrovateľskej starostlivosti v týchto ambulanciách a zariadeniach tak, aby bolo zabezpečené primerané krytie zvýšených ekonomicky oprávnených nákladov týchto subjektov v súvislosti s uvedenými zmenami, aby mohli plniť svoju funkciu v požadovanej kvalite a na adekvátnej úrovni. 

Návrh opatrenia obsahuje zvýšenie regulovaných cien hradených zdravotnou poisťovňou z prostriedkov verejného zdravotného poistenia za zdravotnú starostlivosť poskytovanú v ambulancii rýchlej zdravotnej pomoci „S“, v ambulancii rýchlej zdravotnej pomoci, v ambulancii rýchlej lekárskej pomoci v stretávacom režime "RV“, v ambulancii rýchlej lekárskej pomoci, v ambulancii rýchlej lekárskej pomoci s vybavením mobilnej intenzívnej jednotky, v ambulancii vrtuľníkovej záchrannej zdravotnej služby, v ambulancii špecializovanej rýchlej zdravotnej pomoci a v ambulancii rýchlej lekárskej a zdravotnej pomoci. Návrh opatrenia obsahuje tiež zvýšenie regulovanej ceny za zdravotnú starostlivosť poskytovanú cez deň v ambulancii špecializovanej prepravy počas kalendárnych dní a v ambulancii špecializovanej prepravy počas pracovných dní. Návrh obsahuje zvýšenie pevnej ceny za deň poskytovania paliatívnej starostlivosti v hospicoch, zvýšenie pevnej ceny za návštevu osoby v paliatívnej zdravotnej starostlivosti v jej domácom prostredí alebo v inom prirodzenom prostredí mobilným hospicom a aj zvýšenie pevnej ceny za dopravu, zvýšenie pevnej ceny na osobu a deň ošetrovateľskej starostlivosti v domoch ošetrovateľskej starostlivosti, zvýšenie pevnej ceny za dopravu agentúram domácej ošetrovateľskej starostlivosti. Návrh obsahuje zvýšenie pevnej ceny na osobu a deň poskytovania ošetrovateľskej starostlivosti v zariadení sociálnej pomoci, ktoré má uzatvorenú zmluvu so zdravotnou poisťovňou na poskytovanie ošetrovateľskej starostlivosti. Návrh obsahuje zvýšenie, doplnenie a úpravu pevných cien transfúznych liekov.

Návrh nariadenia je v súlade s Európskou chartou miestnej samosprávy.

Z dôvodu potreby zabezpečenia včasného prijatia návrhu opatrenia a vytvorenia právnych podmienok na poskytovanie paušálnych úhrad poskytovateľom zdravotnej starostlivosti a zariadeniam sociálnych služieb od 1. januára 2027 sa návrh opatrenia predkladá na skrátené medzirezortné pripomienkové konanie podľa čl. 14 ods. 7 Legislatívnych pravidiel vlády Slovenskej republiky. Skrátenie lehoty na uplatnenie pripomienok je odôvodnené potrebou zabezpečenia kontinuity a dostupnosti poskytovania zdravotnej starostlivosti s cieľom neohroziť zdravie osôb, ľudskú dôstojnosť a zabezpečiť ochranu ich základných práv a slobôd v oblasti poskytovania zdravotnej starostlivosti. Zároveň údaje potrebné na spracovanie návrhu opatrenia a výpočet výšky paušálnych úhrad poskytovateľom zdravotnej starostlivosti a zariadeniam sociálnych služieb vychádzajú zo zberu údajov za predchádzajúci rok v Informačnom systéme NCZI, ktorý disponuje relevantnými údajmi až k 31. októbru príslušného kalendárneho roka, pričom až po ukončení zberu údajov je možné vykonať vyhodnotenie údajov, ekonomické prepočty a pripraviť návrh výšky paušálnych úhrad poskytovateľom zdravotnej starostlivosti a zariadeniam sociálnych služieb na nasledujúci rozpočtový rok. Uvedené skutočnosti vytvorili časovú tieseň pri príprave materiálu a následne zabezpečení vyhlásenia znenia nariadenia vlády v Zbierke zákonov Slovenskej republiky. Lehota na uplatnenie pripomienok bola určená v rozsahu siedmich pracovných dní z dôvodu naliehavosti v termíne.

